b'\n_START_ARTICLE_\nIlguma\n_START_PARAGRAPH_\nIlguma (geografin\xc4\x97 ilguma) \xe2\x80\x93 viena i\xc5\xa1 \xc5\xbdem\xc4\x97s pavir\xc5\xa1iaus ta\xc5\xa1ko geografini\xc5\xb3 koordina\xc4\x8di\xc5\xb3, nurodanti, kiek \xc4\xaf rytus ar \xc4\xaf vakarus nuo pradinio (Grinvi\xc4\x8do) dienovidinio nutol\xc4\x99s \xc5\xbdem\xc4\x97s pavir\xc5\xa1iaus ta\xc5\xa1kas._NEWLINE_Geografin\xc4\x97 ilguma matuojama laipsniais (nuo 0\xc2\xb0 iki 180\xc2\xb0) ir yra ryt\xc5\xb3 ir vakar\xc5\xb3. Prie\xc5\xa1ingai nei platuma, kurios vienas laipsnis lygus apie 111 km, ilgumos laipsnio ilgis priklauso nuo platumos ir tiksliai lygus (111.320 + 0.373sin\xc2\xb2\xcf\x86)cos\xcf\x86 (kilometr\xc5\xb3).\n_START_SECTION_\nIlgumos nustatymas\n_START_PARAGRAPH_\nTariamai perpjovus \xc5\xbdem\xc4\x97s rutul\xc4\xaf plok\xc5\xa1tuma, einan\xc4\x8dia per \xc5\xbdem\xc4\x97s polius (\xc5\xa0 ir P), jos centr\xc4\x85 (C) ir ta\xc5\xa1k\xc4\x85 (B ar D), kurio geografin\xc4\x99 ilgum\xc4\x85 reikia nustatyti, gaunama elips\xc4\x97, einanti per ie\xc5\xa1kom\xc4\x85 ta\xc5\xa1k\xc4\x85 ir \xc5\xbeem\xc4\x97s polius. Tokia elips\xc4\x97s pavidalo kreiv\xc4\x97 vadinama dienovidiniu._NEWLINE_Sutarta, kad dienovidinis, einantis per Grinvi\xc4\x8do astronomijos observatorij\xc4\x85 (netoli Londono), laikoma nuliniu (pradiniu) dienovidiniu ir jam suteikta 0\xc2\xb0 ilguma._NEWLINE_Kampas (\xce\xb1) tarp bet kurio dienovidinio ir pradinio dienovidinio, matuojamas ties \xc5\xbdem\xc4\x97s pusiauju, kurio vir\xc5\xa1\xc5\xabn\xc4\x97je yra \xc5\xbeem\xc4\x97s centras (kampas BCD) yra vadinamas geografine ilguma._NEWLINE_Geografin\xc4\x97 ilguma neb\xc5\xabna didesn\xc4\x97 nei 180\xc2\xb0, tod\xc4\x97l buvo \xc4\xafvestos s\xc4\x85vokos ryt\xc5\xb3 ilguma ir vakar\xc5\xb3 ilguma. Jei per ie\xc5\xa1kom\xc4\x85 ta\xc5\xa1k\xc4\x85 i\xc5\xa1vestas dienovidinio kampas su pradiniu dienovidiniu yra ne daugiau kaip 180\xc2\xb0, o atstumas nuo pradinio dienovidinio iki ie\xc5\xa1komo ta\xc5\xa1ko einant \xc4\xaf rytus yra ma\xc5\xbeesnis nei einant \xc4\xaf vakarus, tai tuomet ta ilguma vadinama ryt\xc5\xb3 ilguma, o prie\xc5\xa1ingu atveju \xe2\x80\x93 vakar\xc5\xb3 ilguma.'